কর্মী, জন-অভিযোগএবংপেনশনমন্ত্রক
কেন্দ্রীয় স্বরাষ্ট্রমন্ত্রী শ্রী অমিত শাহ আজ জম্মুতে ভার্চুয়াল পদ্ধতিতে ভারতের প্রথম 'জেলা সুপ্রশাসন সূচক' প্রকাশ করেছেন।
নতুন দিল্লি, ২২ জানুয়ারি, ২০২২
কেন্দ্রীয় স্বরাষ্ট্রমন্ত্রী অমিত শাহ আজ ভার্চুয়াল পদ্ধতিতে ভারতের প্রথম 'জেলা সুপ্রশাসন সূচক' প্রকাশ করেছেন। জম্মু ও কাশ্মীর সরকারের সহযোগিতায় প্রশাসনিক সংস্কার ও গণঅভিযোগ দপ্তর  এই সূচক তৈরি করেছে। এই উপলক্ষে জম্মুর কনভেনশন সেন্টারে কেন্দ্রীয় মন্ত্রী ডাঃ জিতেন্দ্র সিং, জম্মু ও কাশ্মীরের উপ-রাজ্যপাল শ্রী মনোজ সিনহা প্রমুখ উপস্থিত ছিলেন।
জম্মু ও কাশ্মীর সরকারের মুখ্য সচিবের সহযোগিতায় এই সূচক তৈরি করা হয়েছে। যেখানে কেন্দ্রশাসিত জম্মু ও কাশ্মীরে সুপ্রশাসনিক ব্যবস্থাগুলির বিবিধতার মাপকাঠি অনুযায়ী সূচক তৈরি হয়েছে। এই সূচক দেশের অন্যান্য রাজ্য ও কেন্দ্রশাসিত অঞ্চলে জেলাস্তরীয় সুপ্রশাসনিক ব্যবস্থার মাপকাঠি নির্ধারণে সাহায্য করবে।
উল্লেখ করা যেতে পারে, কেন্দ্রীয় স্বরাষ্ট্রমন্ত্রী শ্রী শাহ গত ২৫ ডিসেম্বর জাতীয় স্তরে সুপ্রশাসনিক সূচক প্রকাশ করেছিলেন। ২০২১-এর সুপ্রশাসনিক সূচকে জম্মু ও কাশ্মীর ২০১৯-এর তুলনায় ৩.৭ শতাংশ অগ্রগতি করেছে বলে দেখা গেছে। কেন্দ্রশাসিত এই অঞ্চলটিতে বাণিজ্য ও শিল্প, কৃষি ও সহযোগী ক্ষেত্র, সরকারি পরিকাঠামো ও সুযোগ-সুবিধা, বিচার ব্যবস্থা ও গণনিরাপত্তার ক্ষেত্রে লক্ষ্যণীয় অগ্রগতি হয়েছে। এছাড়াও সহজে ব্যবসা-বাণিজ্যের অনুকূল পরিবেশ, কর সংগ্রহ, দক্ষতা বৃদ্ধির প্রশিক্ষণ, গ্রামগুলিতে যোগাযোগ ব্যবস্থা, মহিলাদের আর্থিক ক্ষমতায়ণ, স্বাস্থ্য বিমা এবং সকলের জন্য আবাসনের মত ক্ষেত্রেও উল্লেখযোগ্য অগ্রগতি হয়েছে। প্রকাশিত সূচক অনুযায়ী কেন্দ্রশাসিত জম্মু ও কাশ্মীরে দোষী সাব্যস্ত করার হার, আদালতে মামলার সংখ্যা নিষ্পত্তি এবং পুলিশ বাহিনীতে মহিলাদের সমানুপাতিক হারেও অগ্রগতি হয়েছে। এমনকি, নাগরিক-কেন্দ্রিক প্রশাসনিক ক্ষেত্রেও উল্লেখযোগ্য অগ্রগতি হয়েছে।
জাতীয় স্তরে সুপ্রশাসনিক ক্ষেত্রে উল্লেখযোগ্য অগ্রগতির প্রেক্ষিতে জম্মু ও কাশ্মীর সরকার জেলা স্তরে প্রশাসনিক ব্যবস্থার মাপকাঠি নির্ধারণের উদ্যোগ গ্রহণ করে। জেলা স্তরে সুপ্রশাসনিক ক্ষেত্রে এধরণের সূচক সরকারি হস্তক্ষেপের প্রভাব চিহ্নিত করতে সাহায্য করে। এর ফলে, ভবিষ্যতে জেলাস্তরীয় প্রশাসনিক ব্যবস্থায় উন্নতির রূপরেখা পাওয়া যায়। জম্মু ও কাশ্মীরে জেলাস্তরীয় সুপ্রশাসনিক সূচক তৈরি করতে ভারত সরকারের পাশাপাশি রাজ্যের মুখ্য-সচিব, জেলাশাসক, অর্থনৈতিক ও পরিসংখ্যান নির্দেশালয়, শিক্ষা প্রতিষ্ঠান এবং ক্ষেত্র-ভিত্তিক বিশেষজ্ঞদের সঙ্গে ১০টি পর্যায়ে বৈঠক হয়েছে।
কেন্দ্রশাসিত জম্মু ও কাশ্মীরে জেলাস্তরীয় সুপ্রশাসনিক সূচকে কৃষি ও সহযোগী ক্ষেত্রে লক্ষ্যণীয় অগ্রগতি হয়েছে। কিষাণ কেডিট কার্ড, সয়েল হেল্থ কার্ড ও গবাদিপশুর টিকাকরণের পরিধি বেড়েছে। কেন্দ্রশাসিত জম্মু-কাশ্মীরের অধিকাংশ জেলায় খাদ্য শস্যের উৎপাদন বৃদ্ধি পেয়েছে। সেই সঙ্গে কৃষি ক্ষেত্রে ঋণ সহায়তা বেড়েছে। একই ভাবে বাণিজ্য ও শিল্প ক্ষেত্রেও লক্ষ্যণীয় অগ্রগতি দেখা গেছে। জিএসটি নথিভুক্তির ক্ষেত্রে, ক্ষুদ্র ও মাঝারি শিল্প সংস্থাগুলির রেজিস্টেশনের ক্ষেত্রে, হস্ত শিল্পে ঋণ দানে অভূতপূর্ব অগ্রগতি হয়েছে। মানব সম্পদ উন্নয়নের ক্ষেত্রেও সূচকে উল্লেখযোগ্য অগ্রগতি লক্ষ্য করা গেছে। এই অগ্রগতির অঙ্গ হিসেবে বিদ্যালয়ে পানীয় জল সরবরাহ, পড়ুয়াদের পৃথক শৌচাগার, বিদ্যুতের সুবিধা উল্লেখযোগ্য হারে বেড়েছে। মধ্যাহ্নকালীন আহার সরবরাহেও অগ্রগতি পরিলক্ষিত হয়েছে।
সরকারি পরিকাঠামো ও সুযোগ-সুবিধা ব্যবস্থায় লক্ষ্যণীয় অগ্রগতি ঘটেছে। অধিকাংশ জেলাতেই সব মরশুমের উপযোগী সড়ক গড়ে তোলা হয়েছে। সামাজিক কল্যাণ ও উন্নয়ন ক্ষেত্রেও উল্লেখযোগ্য অগ্রগতি হয়েছে। এর ফলে, রেশন কার্ড ও আধার সংযোগে ৮০ শতাংশ অগ্রগতি হয়েছে। নাগরিক কেন্দ্রিক প্রশাসনিক ব্যবস্থায় গণঅভিযোগ নিষ্পত্তির ক্ষেত্রে প্রায় ১০০ শতাংশ অগ্রগতি হয়েছে। এমনকি, অনলাইনে সরকারি পরিষেবা প্রদানেও লক্ষ্যণীয় অগ্রগতি ঘটেছে।
CG/BD/AS/
(Visitor Counter : 147